ໂອອີຊີດີ ແນະນໍາອາຊຽນຮ່ວມຍົກລະດັບແຜນລວມຕົວຂອງພາກພື້ນ
ໂອອີຊີດີ ແນະນຳໃຫ້ອາຊຽນ ເພີ່ມຄວາມພະຍາຍາມໃນການສ້າງຄວາມເຂັ້ມແຂງພາຍໃນດ້ວຍການປະສານການຮ່ວມມືຢ່າງມີປະສິດທິພາບ ແລະ ຂະຫຍາຍການຮ່ວມມືອອກສູ່ດ້ານໃໝ່ໆ ເພື່ອຮັບມືກັບປັດໄຈສ່ຽງຕໍ່ເສດຖະກິດທີ່ມາຈາກພາຍນອກ.
ທ່ານ ເຄນສຶເກະ ທານາກະ ຫົວໜ້າຝ່າຍອາຊີຂອງ OECD Development Centre ອົງການເພື່ອຄວາມຮ່ວມມືທາງເສດຖະກິດ ແລະ ການພັດທະນາ ຫຼື ໂອອີຊີດີ ເປີດເຜີຍວ່າ: ການສ້າງຄວາມເຂັ້ມແຂງພາຍໃນພາກພື້ນຖືເປັນຫົນທາງໜຶ່ງໃນການຕອບໂຕ້ກັບບັນຫາຄວາມຕ້ອງການຈາກພາຍນອກທີ່ຫົດຕົວລົງໃນເວລານີ້, ບໍ່ວ່າຈະເປັນຈາກ ສປ ຈີນ ຫຼື ປະເທດໃນກຸ່ມ ໂອອີຊີດີ.
ຢ່າງໃດກໍ່ຕາມ, ການລວມຕົວກັນຂອງພາກພື້ນອາຊຽນຍັງມີຄວາມທ້າທາຍສຳຄັນຫຼາຍບັນຫາ, ບັນຫາຕົ້ນໆຄືຕ້ອງມີການປະສານການຮ່ວມມືທີ່ດີຂຶ້ນ ໂດຍການສຶກສາຂອງ ໂອອີຊີດີ ເຫັນວ່າ ເປົ້າໝາຍພາຍໃນຂອງແຕ່ລະປະເທດກັບເປົ້າໝາຍລວມຂອງກຸ່ມອາຊຽນນັ້ນ ມີພຽງສ່ວນໜ້ອຍທີ່ມີຄວາມສອດຄ່ອງກັນ. ນອກຈາກນີ້, ຄວນມີຂະບວນການຕິດຕາມກວດສອບ ຄວາມຄືບໜ້າທີ່ດີຂຶ້ນກວ່າໃນປັດຈຸບັນ ອີກທັງຄວນຂະຫຍາຍຂອບເຂດການຮ່ວມມືລະຫວ່າງກັນອອກໄປ ຈາກປັດຈຸບັນທີ່ເນັ້ນໄປທີ່ດ້ານການຄ້າ ແລະ ການລົງທຶນເປັນຫຼັກໄປສູ່ດ້ານອື່ນໆເຊັ່ນ: ດ້ານພະລັງງານສະອາດ, ທຸລະກິດເພື່ອສິ່ງແວດລ້ອມ, ການຂະຫຍາຍໂອກາດຂ້າມຊາຍແດນສຳລັບພາກເອກະຊົນເຫຼົ່ານີ້ເປັນຕົ້ນ. ການພັດທະນາການເຫຼົ່ານີ້ ຈະຊ່ວຍໃຫ້ການລວມຕົວພາຍໃນພາກພື້ນມີຄວາມເຂັ້ມແຂງຫຼາຍຍິ່ງຂຶ້ນ. ທັງນີ້, ໂອອີຊີດີ ຍັງຄາດຄະເນວ່າ ການເຕີບໂຕທາງເສດຖະກິດຂອງກຸ່ມປະເທດອາຊຽນໃນປີ 2016 ນີ້ ໄວ້ທີ່ 4.9% ແລະ ຄາດວ່າ ໃນໄລຍະ 5 ປີຕໍ່ຈາກນີ້ ອາຊຽນຈະເຕີບໂຕໄດ້ສະເລ່ຍ 5.2% ຕໍ່ປີ, ໂດຍມີ ຟິລິບປິນ ແລະ ປະເທດ CLMV ( ກຳປູເຈຍ, ສປປ ລາວ, ມຽນມາ ແລະ ສສ ຫວຽດນາມ ) ເປັນຜູ້ນຳຂັບເຄື່ອນການເຕີບໂຕທາງເສດຖະກິດຂອງພາກພື້ນ.
ພ້ອມນັ້ນ, ໂອອີຊີດີ ຍັງລະບຸວ່າ: ການຫົດຕົວຂອງເສດຖະກິດ ສປ ຈີນ ຈະເປັນໜຶ່ງໃນ ຄວາມສ່ຽງສຳຄັນຕໍ່ພາກພື້ນອາຊຽນ, ຂະນະທີ່ການປັບນະໂຍບາຍການເງິນຂອງທະນາຄານກາງສະຫະລັດອາເມຣິກາ ຫຼື ເຟດ ຈະສົ່ງຜົນກະທົບໃນລະດັບທີ່ຕ່ຳກວ່າ ໂດຍ ທ່ານ ທານາກະ ກ່າວວ່າ: ພາກພື້ນອາຊຽນຈະໄດ້ຮັບຜົນກະທົບຈາກບັນຫາເສດຖະກິດ ສປ ຈີນ ໃນແງ່ຂອງການຄ້າ ແລະ ເມັດເງິນລົງທຶນເປັນຫຼັກ. ຢ່າງໃດກໍ່ຕາມ ການຫົດຕົວຂອງເສດຖະກິດ ສປ ຈີນ ເປັນສິ່ງທີ່ເກີດຂຶ້ນມາໄລຍະໜຶ່ງແລ້ວ. ດັ່ງນັ້ນ, ຈຶ່ງບໍ່ແມ່ນການເຂົ້າມາກະທົບຢ່າງຮ້າຍແຮງໃນລະບົບເສດຖະກິດຂອງພາກພື້ນ ຫຼື ປະເທດຕ່າງໆຈະຕ້ອງຄ່ອຍໆປັບຕົວຮັບກັບສະຖານະການທີ່ເກີດຂຶ້ນເຊັ່ນ: ປັບປ່ຽນອັດຕາສ່ວນຂອງການສົ່ງອອກເປັນຕົ້ນ.